Anne Grete Holmsgaard (SF), 2007-03-29:
Jeg vil godt starte med at sige, at baggrunden for dette forslag jo er, som alle herinde ved, at CO2udslippet fra transportsektoren stiger og stiger.
For en hel del år siden, nemlig tilbage i 1980, tilsluttede et bredt flertal herinde sig, at nu skulle vi altså have styr på udslippet fra transportsektoren, og i 1990 besluttede man, at inden 2005 ville man stabilisere CO2-udslippet fra transportsektoren på 1988-niveau.
Men siden da er det kun gået i den forkerte retning.
Fra 1990 til i fjor, altså på 16 år, har vi haft en vækst på næsten 26 pct. i CO2-udslippet fra transportsektoren.
Det er ikke kun fra biler, det er også fra fly, men bilerne står for over tre fjerdedele af udslippet, og det går ganske enkelt ikke an, at det får lov til at fortsætte.
Selv om langt de fleste nu taler imod dette lille beskedne forslag, mener jeg, det er meget vigtigt, at vi får slået fast, at vi bliver nødt til at gøre noget ved det.
Indtil videre har vi klaret at stabilisere CO2-udslippet og endda få det til at falde en lille smule ved at regulere el og varme, og her er der mere at hente.
Men det store flertal har holdt hænderne for ørerne og har lukket øjnene for det, der sker i transportsektoren, og man kan nu engang ikke både blæse og have mel i munden, vil jeg godt sige.
Hvis man virkelig tager den globale opvarmning alvorligt, som jeg kan forstå at også regeringen gør nu, må man altså gøre noget ved transportsektoren.
I sig selv løser forslaget her ikke problemet, det er vi udmærket klar over.
Det er faktisk et lille beskedent forslag, men det er et forslag, som det er nødvendigt at gennemføre.
Det kan godt være, det skal være i en justeret form, men det er noget af det, som det er nødvendigt at gennemføre, hvis vi skal have en kinamands chance for at gøre noget ved CO2-udslippet fra transportsektoren.
Vi er selvfølgelig åbne over for, at der kan være andre modeller.
Det fuldstændig afgørende for os er at få gennemført noget, som rent faktisk nedbringer CO2-udslippet fra transportsektoren.
Man kan ikke, sådan som den konservative ordfører, men bestemt ikke kun den konservative ordfører, sagde, både satse på, at bilerne generelt skal være billigere, og tro på, at man på den måde rent faktisk fremmer miljøvenlig kørsel, for det gør man ikke; man bliver også nødt til at gøre nogle ting dyrere.
Vi ved godt, at der skal flere ting til, og noget af det, man bliver nødt til at gøre dyrere, er selvfølgelig de biler, der kører for få kilometer på literen.
Vi bliver nødt til at ændre adfærd, og på sin vis er det lidt ironisk, at vi står og diskuterer de ting her i dag, hvor regeringen selv med miljøministeren i spidsen har lanceret en kampagne, der går på at opfordre hver eneste af os 5 millioner danskere til at spare 1 t CO2 om året.
Som gode borgere vil vi gerne medvirke, men vi forlanger altså, at den regering, der sidder med flertallet, rent faktisk også gør noget.
Det er den, der har mulighederne for at gøre noget, men indtil videre har den altså sagt nej til det.
Der har været en række kritiske kommentarer, men også positive kommentarer fra Socialdemokraterne og fra Det Radikale Venstre og en lille smule positivt fra Enhedslisten.
Jeg synes da, det er udmærket, at vi kan diskutere andre modeller, men kom frem med jeres forslag.
Her har vi gjort det, at vi har fremsat et forslag til, hvordan vi mener det kan gøres, og modellen er simpel.
Der var en, der sagde, at den er for simpel, og det er jo lidt interessant, at man kan sige, at noget er for simpelt.
Vores model er for så vidt meget enkel.
Hvis man kører 5 km længere, altså 20 km på literen, får man altså en rabat på 30.000 kr.
Til gengæld får man en ekstra udgift, hvis man kører kortere.
Det synes vi er en fornuftig måde at gøre det på.
Vi har ikke beregnet noget for dieselbiler, men der må laves noget parallelt for dem.
Jeg vil bare sige: Kom med de forslag, der har en højere CO2-besparende effekt.
Dem er vi selvfølgelig på enhver måde interesserede i at diskutere, så vi ender med at få det bedste på bordet.
Det eneste, der ikke duer, er at blive ved med at sige: Vi er i gang med et eller andet.
Jeg kan oven i købet forstå, at skatteministeren ikke engang har fået nedsat et udvalg, men at man indtil videre kun har en lille ydmyg, intern arbejdsgruppe.
Jeg vil gerne have et svar: Er der ikke engang nedsat et udvalg, til trods for at problemet nu har været på bordet i årevis?
Har regeringen overhovedet ikke tænkt sig at nedsætte et udvalg, eller venter man bare til allersidste øjeblik og laver et eller andet stunt op til et valg?
Det helt fortvivlende er, at det, der sker i øjeblikket, jo faktisk er, at effektiviteten i bilsektoren går i stå.
Der er sket et lillebitte fremskridt med de benzindrevne biler, men det stoppede i 2004, og det er jo klart, at her spiller skattestoppet ind.
I realiteten ligger registreringsafgiften også mere eller mindre fast, så der er faktisk ikke sket nogen effektivitetsforbedring.
Med hensyn til dieselbilerne kom statistikken i går, og her kan man se, at da regeringen trådte til, var gennemsnittet for de solgte dieselbiler ca. 22 km pr. liter, mens vi nu er nede på 18 km pr. liter.
Uden at have haft mulighed for at analysere statistikken nærmere tror jeg, det er et udtryk for, at gulpladeordningen er tordnet derudad – det ved vi jo faktisk den er – og mens det tidligere var sådan, at de dieselbiler, der blev købt, var rimelig fornuftige, bliver der i dag købt rigtig mange, som kører meget, meget kort på literen.
Vi kan se af den samme statistik, at salget til private af gulpladebiler er tordnet frem.
De kører selvfølgelig ikke alle sammen kort på literen, men der er rigtig, rigtig mange af dem, der gør det.
Så har der været sagt mange ting om, at det jo er nødvendigt for folk at have bil.
Ja, det er nødvendigt for folk at have bil, men det er også vigtigt, at man både køber og bruger sin bil med omtanke, og her har vi altså brug for, at regeringen gør en indsats og rent faktisk vil være med til noget, så det ikke er overladt fuldstændig til hver eneste hr. og fru Danmark, men at regeringen faktisk tør og vil noget på området.
Jeg vil også sige, at man godt kan bruge den bil, man har, med omtanke.
Bare nogle enkle tal: Hvis man ser på det antal ture, der køres i de europæiske byer, er det rent faktisk sådan, at 10 pct. af kørslen er ture på under 1 km, 30 pct. af kørslen er ture på under 3 km, og 50 pct. er ture på under 5 km.
Hvad vil jeg så med det?
Den første er, at vi skal bruge vores bil med omtanke, og det skal lovgivningen motivere os til.
Den anden er, at vi er nødt til at gøre noget i de store byer, for vi kan rent faktisk godt flytte en del af den transport, som vi har brug for, over på andre midler.
Det kan være ben, det kan være cykel, det kan være kollektiv trafik, og i beslutningsforslaget nævner vi derfor selvfølgelig også behovet for at lave betalingsringe om de store byer, først og fremmest København, som er det vigtigste sted at gøre det, og en lang række andre forslag.
Jeg vil bare spørge alle de ordførere, der har sagt nej
: Hvad er jeres bud på, hvordan vi får udslippet fra transportsektoren bragt ned?
Det ville være interessant at høre.
Vi har simpelt hen ikke tid til at blive ved med at vente.
Afstemning